《苍梧旅次柬王明卿时余将有灵渠之游 其一》
明代·岑徵

斥鴳乐藩篱，培风负大翼。夫子鸾皇姿，胡乃栖枳棘。

我如海上鸿，冥冥飞避弋。叩户向蛮方，艰难事乞食。

同病各相怜，含情倍悽恻。君淹郁水湄，我尚穷殊域。

愿拂詹尹策，为我决行色。

作者简介：岑徵（一六二七—一六九九），字金纪，号霍山。南海人。明思宗崇祯间诸生。年二十遭鼎革，弃诸生，隐西樵。沧桑事定，乃入粤西，泛三湘，走金陵，复北游燕赵间，所至多凭吊寄怀之作。性方介，不受人怜，人亦罕怜之者。所与为友者，惟高僧、野人及二三知己。坎壈以终。著有《选选楼集》。清陈伯陶编《胜朝粤东遗民录》卷一有传。